Па дарозе з Заслаўя да Ракава збочваем у Новае Поле. У гэтым пасёлку захавалася 150-гадовая сядзіба, якая раней належыла роду Друцкіх-Любецкіх. Невялічкі Ракаў насычаны помнікамі: праваслаўная царква, каталіцкія касцёлы, старыя яўрэйскія могілкі і адна з цэнтральных падзей вандроўкі — наведванне прыватнага музея-галерэі “Янушкевічы”. Беларускія прыватныя музеі можна пералічыць па пальцах. У ракаўскім экскурсію водзіць гаспадар Фелікс Янушкевіч. Распавядае старонкі гісторыі, якая заўсёды клінам сыходзілася на яго любым мястэчку. Паказвае шмат сваіх твораў і міжваенных артэфактаў: ад формы для пудынга (чалавек 10 можна накарміць) да калыскі з правільным “рэжымам калыхання”.